**Hansu ja Kuri mü detailplaneeringu avaliku väljapaneku järgne avaliku arutelu protokoll**

Jõelähtme 14.01.2020

Algus: 15.00

Juhatas: Tiina Skolimowski, planeeringuspetsialist

Osavõtjad (eraldi lehel, lisa 1)

**Arutati**

Loo Vesi OÜ juhatuse liige Ain Mutli tutvustab koostatava detailplaneeringuga seotud ÜVK projektlahendust, kus on ära näidatud ka planeeritavate Hansu ja Kuri kinnistute liitumised vee- ja kanalisatsioonitorustikega. Kase teelt torustike juurdevedu toimuks läbi Parma kinnistu, kelle omanikega on vastavad notariaalsed lepingud ka juba sõlmitud. Samas arutati ka Pärdi kinnistu vee- ja kanalisatsiooni varustuse küsimusi.

Planeeringuspetsialist Tiina Skolimowski teeb kokkuvõtva ülevaate Hansu ja Kuri mü detailplaneeringule avaliku väljapaneku jooksul esitatud arvamustest ja ettepanekutest ning Jõelähtme Vallavalitsuse vastustest neile.

Toimus diskussioon sadevee valgumise Hansu kinnistult üle Parma mü Kase tee 14 krundile ja Kase teele. Kase tee ja seal ääres kulgevate kraavide väljaehitaja, piirkonna arendaja Jüri Jalakas ei ole nõus, et tema poolt rajatud kraavidesse valgub või suunatakse tootmisettevõtte territooriumilt liigne sadevesi. Jüri Jalakas peab vajalikuks, et koostatava detailplaneeringu raames tuleb lahendada ka sadevete probleem. Lahendusena pakub ta ühe variandina suunata sadeveed koos vee- ja kanalisatsiooni torustikega üle Vana-Muuga põik 7 (end Parma) kinnistu otsa (lahtine kraav, toru), Kase tee alt läbi varemrajatud kraavidesse.

Naaberkinnistu, Kase tee 14 mü omanik, Andrei Abramov ütles, et piirkonnas on praegu probleemid vee- ja kanalisatsiooniga, mida ei ole veel lahendatud. Samuti jookseb tootmisterritooriumi poolt mingi vedelik (reovesi?) vanades torudes läbi tema krundi teel asuvasse kraavi ja Tiigi teel asuvasse kaevu, mis täituvad ja ajavad üle. Tal on kartus, et kui tootmise maht suureneb, siis probleemid kasvavad samuti.

Vahepeal on nii valla planeeringuspetsialist kui ka detailplaneeringu koostaja Heidi Christel Õunap palunud, et arutelul jäädaks siiski detailplaneeringu teemade raamesse ning selgitada, mida saab planeeringuga lahendada ja mida mitte.

Vana- Muuga põik 10 (end Pärdi) kinnistu omanik Viktor Žerebnov toob välja vastuolud, mis on tekkinud Hansu kinnistule, Vana- Muuga põik 10 kinnistu piirile lähemale kui 5m, omavoliliselt rajatud juurdeehituse rajamisega ning selle seadustamise võimaldamine läbi koostatava detailplaneeringu. Ta leiab, et koostatava detailplaneeringuga kitsendatakse Vana- Muuga põik 10 kinnistule juurdepääsu läbi planeeritava Hansu kinnistu.

Detailplaneeringu koostaja Heidi Christel Õunap teeb ettepaneku huvitatud isikul ja Vana- Muuga põik 10 kinnistu omanikel kokku leppida nendes vastuoludes, et ühel juhul säiliks rajatud juurdeehitus ja Vana- Muuga põik 10 kinnistu omaniku kasuks seatakse servituut kinnistule piiranguteta juurde saamiseks. Kokkulepet naabrite vahel koosolekul ei saavutatud.

Küsimusele, kas mõni teema jäi koosolekul veel käsitlemata, soovis Kase tee 14 kinnistu omanik Andrei Abramov teada, et kui tootmise laiendamisega tootmistegevusest ja lisanduvast transpordist tulenev müra ulatub ka tema kinnistule, siis kes on kohustatud müra tõkestamiseks meetmed kasutusele võtma.

Vallasekretär Leho Kure vastas, et kui peale tootmise laienemist müratase suureneb märgatavalt, mis on igapäevast elu häiriv, on võimalik tellida mürauuring. Mürataseme tõusu korral üle lubatud normide, peab müra leevendamiseks kohaldama meetmed nende tekitaja. Hansu kinnistu omanik Hans Kriisa ütles, et neile on koostatud tootmisega seotult riskianalüüs, mida nad lubasid ka naabritele tutvustada.

Kuigi vastavalt PlanS § 136 lg 5 avaliku väljapaneku käigus kirjalikult arvamust esitanud isik võib loobuda oma arvamusest, teatades sellest detailplaneeringu koostamise korraldajale kirjalikku taasesitamist võimaldavas vormis, siis sellele üleskutsele keegi vastanud ettepanekule.

Viktor Žerebnov jäi oma seisukoha juurde ja ei nõustunud detailplaneeringu lahendusega juurdeehituse osas ja nõuab selle lammutamist. Koosolekul viibinud Heiki Janson, aadressil Uusküla tee 5, ütles koosoleku lõpul, et tema ka ei nõustu selle juurdeehitusega ja nõuab samuti selle lammutamist.

Vana- Muuga põik 7 (end Parma) kinnistu omanikud Tatjana Makejeva ja Juri Stekolštšikov, kes avaldasid samuti avaliku väljapaneku käigus kirjalikult oma arvamust detailplaneeringu kohta, objektiivsetel põhjustel koosolekul ei viibinud.

**Otsustati**

Vallaametnikud lähevad planeeringualale kohapeale vaatama sadevetest ja vanadest kanalisatsiooni torudest tekkivat võimalikku üleujutust naaberkinnistutel, Hansu kinnistule paigaldatud betoonplokke, mis väidetavalt tekitavad tagumistele (Parma ja Pärdi) kinnistutele raskendatud juurdepääsu.

Detailplaneeringu koostaja viib planeeringu kooskõlla vee- ja kanalisatsiooni varemkoostatud projektiga ning täpsustab sadevete lahendusi.

Kuna vastuolud jäid osaliselt ülesse ja koosolekul kõikide arvamuste osas kokkuleppele ei jõutud, esitatakse detailplaneering järelevalve menetlusse riigihalduse ministrile.

Protokollis:

Tiina Skolimowski

planeeringuspetsialist

(allkirjastatud digitaalselt)